text: Poll tax
  
  publiceret: 2023-01-11 07:26:56+01:00
  Poll tax (også kendt som community charge) er betegnelsen på en lokal skat, der blev indført i Storbritannien i 1988. Den erstattede et system med lokal beskatning af ejendomme baseret på disses værdi.
  Poll tax var en ’flad’ skattesats, dvs. et ensartet beløb, som alle beboere i en given kommune skulle betale. Den blev mødt af stor modstand i befolkningen. Dels fordi den blev pålagt alle, uanset om de ejede en ejendom eller ej, dels fordi størrelsen af den ikke, som i det forudgående lokale skattesystem, fulgte ejendommes værdi. Modstanden i befolkningen kom først til udtryk gennem fredelige demonstrationer. Men derefter ændrede den karakter til først civil ulydighed, hvor mange nægtede at betale skatten, og til en massedemonstration med 300.000 deltagere i London. Denne udviklede sig til en voldelig konfrontation med politiet og til omfattende hærværk.
  Trods den store modstand og en faldende tillid til regeringen pga. sagen holdt premierminister Margaret Thatcher, som fra starten var stærk tilhænger af denne skatteomlægning, fast og benyttede sagen til at demonstrere, "hvem der bestemte". Sagen udviklede sig nærmest katastrofalt for Conservative Party. Den var stærkt medvirkende til det oprør internt i partiet, der førte til Margaret Thatchers fald i 1990, idet mange af hendes partifæller frygtede, at sagen kunne koste partiet regeringsmagten.
  Efter at John Major havde afløst Margaret Thatcher på premierministerposten, blev poll tax hurtigt afviklet, og et lokalt skattesystem, der mindede om systemet før poll tax, blev genindført.